62024TO0257(01)_INF
Kendelse afsagt af Rettens vicepræsident den 19. juli 2024 –Mazepin mod Rådet
(Sag T-257/24 R)
»Særlige rettergangsformer – fælles udenrigs- og sikkerhedspolitik – restriktive foranstaltninger over for Ruslands tiltag, der underminerer eller truer Ukraines territoriale integritet, suverænitet og uafhængighed – indefrysning af midler og økonomiske ressourcer – anmodning om foreløbige forholdsregler – fumus boni juris – uopsættelighed – interesseafvejning«
1.
Særlige rettergangsformer – udsættelse af gennemførelse – betingelser – fumus boni juris – umiddelbar undersøgelse af anbringender fremført til støtte for søgsmålet i hovedsagen – søgsmål anlagt til prøvelse af Rådets retsakter, hvorved sagsøgerens navn opretholdes på listerne over indefrysning af aktiver – anbringende, der vedrører Rådets urigtige skøn, som allerede er blevet sanktioneret af Retten ved annullation af tidligere retsakter vedtaget af Rådet, som hviler på samme begrundelse – anbringende, der ikke umiddelbart forekommer ugrundet
(Art. 278 TEUF; Rettens procesreglement, art. 156, stk. 4; Rådets afgørelse 2014/145/FUSP, som ændret ved afgørelse (FUSP) 2023/1767 og (FUSP) 2024/847; Rådets forordning nr. 269/2014, 2023/1765 og 2024/849)
(jf. præmis 21, 22 og 25-28)
2.
Særlige rettergangsformer – udsættelse af gennemførelse – foreløbige forholdsregler – betingelser – uopsættelighed – alvorlig og uoprettelig skade – skade, der skyldes indgrebet i forfølgelsen af en professionel karriere ved opretholdelsen af sagsøgerens navn på listerne over indefrysning af aktiver – ikke-økonomisk skade – årsagsforbindelse mellem opretholdelsen af sagsøgerens navn på de nævnte lister og den påberåbte skade – hypotetisk mulighed for genoptagelse af den professionelle karriere – skade, der ikke kan afhjælpes med en økonomisk kompensation
(Art. 278 TEUF; Rettens procesreglement, art. 156, stk. 4; Rådets afgørelse 2014/145/FUSP, som ændret ved afgørelse (FUSP) 2024/847; Rådets forordning nr. 269/2014 og 2024/849)
(jf. præmis 29, 35-40, 42, 47 og 49)
3.
Særlige rettergangsformer – udsættelse af gennemførelse – betingelser – afvejning af samtlige interesser i sagen – restriktive foranstaltninger på baggrund af situationen i Ukraine – afgørelse om indefrysning af midler – erhvervsfolk, juridiske personer, enheder eller organer, der er involveret i økonomiske sektorer, der udgør en betydelig indtægtskilde for Den Russiske Føderations regering, og personer med tilknytning til dem – sagsøgerens interesse i at forhandle om ansættelse, deltage i de næste motorsportskonkurrencer og forfølge sin professionelle karriere vejer tungere end Rådets interesser
(Art. 278 TEUF; Rettens procesreglement, art. 156, stk. 4; Rådets afgørelse 2014/145/FUSP, som ændret ved afgørelse (FUSP) 2024/847; Rådets forordning nr. 269/2014 og 2024/849)
(jf. præmis 50, 51 og 56-65)
Konklusion
1)
Gennemførelsen af Rådets afgørelse (FUSP) 2024/847 af 12. marts 2024 om ændring af afgørelse 2014/145/FUSP om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed, og Rådets gennemførelsesforordning (EU) 2024/849 af 12. marts 2024 om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed, udsættes, for så vidt som Nikita Dmitrievich Mazepins navn er blevet opretholdt på listen over personer, enheder og organer, der er omfattet af disse restriktive foranstaltninger, og alene for så vidt som dette måtte være nødvendigt med henblik på at gøre det muligt for ham at forhandle om kontrakter om ansættelse som professionel Formel 1-kører eller som racerkører i andre motorsportskonkurrencer, der ligeledes eller udelukkende finder sted på Unionens område, samt at deltage i Grand Prix-konkurrencer, testkørsler, træning og fri træning i Formel 1 og at deltage i andre motorsportskonkurrencer, løb, testkørsler, træning og fri træning, der finder sted på Unionens område. Med henblik herpå er det alene tilladt Nikita Dmitrievich Mazepin for det første at indrejse på Unionens område for at forhandle og indgå kontrakter med et motorsportshold eller med sponsorer, som hverken har en tilknytning til Dmitry Arkadievich Mazepins virksomhed eller til andre fysiske eller juridiske personer, hvis navne er opført på listerne i bilagene til Rådets afgørelse 2014/145/FUSP af 17. marts 2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed, og Rådets forordning (EU) nr. 269/2014 af 17. marts 2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed, for det andet at indrejse på Unionens område som kører, reservekører eller testkører for at deltage i Formel 1-løb under Fédération internationale de l’automobile (FIA) eller i andre konkurrencer, træninger, testkørsler, træning og fri træning inden for motorsport, ligeledes med henblik på at opnå fornyelse af sin superlicens, for det tredje at indrejse på Unionens område for at undergå lægeundersøgelser, som kræves af FIA eller af hans motorsportshold, for det fjerde at indrejse på Unionens område for at følge lægelige kontrolprogrammer og træningsprogrammer, deri indbefattet simulatortræning, for det femte at indrejse på Unionens område for at deltage i løbsaktiviteter, sponsoraktiviteter eller promovering af sit hold på holdets eller sponsorers anmodning, for det sjette at åbne en bankkonto, hvorpå der til ham kan indsættes løn, tillæg og bonus fra hans hold, og for det syvende at anvende den nævnte bankkonto og et kreditkort til udelukkende at afholde udgifter, der gør det muligt for en professionel racerkører at rejse inden for Unionens område, at forhandle og indgå kontrakter med motorsportshold eller med sponsorer og at deltage i mesterskaber, Grand Prix-konkurrencer, løb, træninger, testkørsler eller frie træninger i EU’s medlemsstater og at følge lægelige kontrolprogrammer og træningsprogrammer.
2)
Såfremt Nikita Dmitrievich Mazepin ansættes som Formel 1-kører eller som kører i andre motorsportskonkurrencer, der udelukkende finder sted på Unionens område, skal han køre under neutralt flag og underskrive de kørerforpligtelser, som FIA kræver i denne forbindelse.
3)
I øvrigt tages anmodningen om foreløbige forholdsregler ikke til følge.
4)
Kendelsen af 21. maj 2024, Mazepin mod Rådet (sag T-257/24 R), ophæves.
5)
Afgørelsen om sagsomkostningerne udsættes.